CELEX: C2005/115/53
Language: el
Date: 2005-05-14 00:00:00
Title: Υπόθεση T-106/05: Προσφυγή της European Dynamics S.A. κατά της Επιτροπής των Ευρωπαϊκών Κοινοτήτων, η οποία ασκήθηκε στις 22 Φεβρουαρίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/29
            
         Προσφυγή της European Dynamics S.A. κατά της Επιτροπής των Ευρωπαϊκών Κοινοτήτων, η οποία ασκήθηκε στις 22 Φεβρουαρίου 2005
   (Υπόθεση T-106/05)
   (2005/C 115/53)
   Γλώσσα διαδικασίας: η αγγλική
   Η European Dynamics S.A., με έδρα την Αθήνα (Ελλάδα), εκπροσωπούμενη από τον Ν. Κωστακόπουλο, δικηγόρο, άσκησε στις 22 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής να μην συμπεριλάβει στις προεπιλεγείσες αιτήσεις την αίτηση της προσφεύγουσας, η οποία υποβλήθηκε στο πλαίσιο του διεθνούς διαγωνισμού EuropeAid/117579/C/SV/TR με αντικείμενο «Τεχνική υποστήριξη για τη βελτίωση του συστήματος πληροφορικής και επικοινωνιών του Κρατικού Ινστιτούτου Στατιστικής της Τουρκίας — Αναβάθμιση του στατιστικού συστήματος της Τουρκίας» (1), και να συμπεριλάβει άλλους υποψηφίους στη λίστα αυτή.
            
         
               —
            
            
               να ακυρώσει την απόφαση περί απορρίψεως του αιτήματος της προσφεύγουσας να επανεξεταστεί η αίτησή της, απόφαση που κοινοποιήθηκε στην προσφεύγουσα με το έγγραφο της Επιτροπής της 13ης Δεκεμβρίου 2004,
            
         
               —
            
            
               να υποχρεώσει την Επιτροπή να καταβάλει στην προσφεύγουσα όλες τις δικαστικές και άλλες δαπάνες σχετικά με την παρούσα υπόθεση, ακόμη και αν η προσφυγή απορριφθεί.
            
         Ισχυρισμοί και κύρια επιχειρήματα
   Η προσφεύγουσα υπέβαλε αίτηση στο πλαίσιο του διεθνούς διαγωνισμού EuropeAid/117579/C/SV/TR με αντικείμενο «Τεχνική υποστήριξη για τη βελτίωση του συστήματος πληροφορικής και επικοινωνιών του Κρατικού Ινστιτούτου Στατιστικής της Τουρκίας — Αναβάθμιση του στατιστικού συστήματος της Τουρκίας». Με την προσβαλλόμενη απόφαση, η αίτηση της προσφεύγουσας δεν περιλήφθηκε στις προεπιλεγείσες.
   Προς στήριξη της προσφυγής της με αίτημα την ακύρωση της προσβαλλομένης αποφάσεως, η προσφεύγουσα υποστηρίζει ότι η καθής παρέβη τον κανονισμό 1488/96, τον δημοσιονομικό κανονισμό (2) και τον εκτελεστικό αυτού κανονισμό, καθώς και την οδηγία 92/50 (3), διότι στηρίχθηκε σε κριτήρια αξιολογήσεως μη προβλεπόμενα στην προκήρυξη του διαγωνισμού. Κατά την προσφεύγουσα, εφόσον πρόθεση της Επιτροπής ήταν να προβεί σε συγκριτική ανάλυση των δυνατοτήτων των υποψηφίων, όπως φαίνεται ότι έπραξε, έπρεπε να υπάρχει σχετική πρόβλεψη στην προκήρυξη.
   Η προσφεύγουσα υποστηρίζει επίσης ότι η καθής υπέπεσε σε καταφανή σφάλματα εκτιμήσεως κατά την αξιολόγηση της υποβληθείσας προσφοράς της. Η προσφεύγουσα αμφισβητεί το συμπέρασμα στο οποίο κατέληξε η Επιτροπή κατά την αξιολόγηση των τεχνικών δυνατοτήτων της.
   Τέλος, η προσφεύγουσα προβάλλει ότι η Επιτροπή δεν αιτιολόγησε επαρκώς την απόφασή της, κατά παράβαση του άρθρου 253 ΕΚ.
   
      (1)  EE 2004/S 187-158886
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (EE L 248, 16/09/02, σ. 1).
   
      (3)  Οδηγία 92/50/ΕΟΚ του Συμβουλίου της 18ης Ιουνίου 1992 για το συντονισμό των διαδικασιών σύναψης δημόσιων συμβάσεων υπηρεσιών (ΕΕ L 209, 24/07/1992, σ. 1).